钦定古今图书集成/明伦汇编/官常典/第637卷 > 李湘
## 钦定古今图书集成/明伦汇编/官常典/第637卷 > 李湘

按《明外史循吏传》：“湘字永怀，泰和人。永乐中都察院
以才擢东平知州。笃志爱民，常禄外一无所取。勤于
治事，训戒吏民若家人然，未尝轻施笞罚。有所征发，
必核丁产厚薄。城东有大村坝，源出岱山，雨潦辄为
民患，奏发丁夫堤之。州及所辖五邑，地多荒芜，力督
民垦辟，公私皆实，遇歉岁恃以无困。增修学舍，崇兴”
教化，即坛庙公宇罔或不新。会旧官还任，将解去，民
群诉于朝，乞留。帝从其请。成祖晚年数北征，令山东
长吏督民转饷。道远多死亡，惟东平人无失所。奸民
有为驿牌长及任讯察之役者，积为蠹弊，湘斥之。其
人怒，伺湘过无所得，以苛敛民财，讦于布政司。县民
千三百人，走诉巡按御史暨布、按二司力白其冤，耆
老七十人复奔伏阙下，发奸人诬陷状。及布政司系
湘入都，又有耆老九十人随湘称枉。通政司以闻，下
刑曹阅实，乃复湘官，而抵奸民于法。既还，善政益敷，
上下相亲若父子。莅州十馀年，至正统初，诏大臣举
郡守，尚书胡濙以湘应，遂擢怀庆知府。东平民挽留
不可得，扶携老幼，泣送数十里。